Nuuskommentaar: In die sweet van jou ‘demands’…Studentebetogings (Oktober 2015) (Foto: verskeie bronne, sosiale media) Dit gaan taai vir universiteite wees om na die studentebetogings met ewe veel sukses weer hul akademiese aktiwiteite op dreef te kry. Dit lyk of eksamenkoors by baie die wiel maar net nie na bestendigheid wil laat draai nie. Maar het die suksesse nie op ’n manier “kop toe gegaan” nie? Het baie nie nou die boodskap gekry dat dinge darem te maklik is nie – jaag aan en kry jou sin en die rekening daarvoor is vir iemand anders se sak? Presies hoeveel verskil die “demands” wat gemaak is van die onlangse optog van Julius Demand Malema se EFF na onder meer die Johannesburgse Effektebeurs, ook ryk aan “demands” waarvoor iemand pa vir die rekening moet staan? Om nie van die Gautengse LUR vir onderwys se beledigende taal teenoor Afrikaanssprekendes te praat nie, wanneer hy “demand” Afrikaanse skole moet vir nie-Afrikaanssprekendes oopgegooi word om te kompenseer vir sy en sy voorgangers se vreemde prioritisering van te min nuwe klaskamers en leerkragte, en gratis tablette vir leerders. Diegene wat hard werk om vir hul kinders te gee wat hulle hul gun, kan tereg voel hulle berei vergeefs die lande voor, en saai. Wanneer die oes gereed is trek die Amalakiete eenvoudig in en dra ’n groot deel weg. En dit gaan oor meer as net harde werk – dit gaan oor verantwoordelike gesinsgroottes, beleggings waar elke maand ietsie weggesit word vir die jongeling se studie eendag, en dikwels die gordel styf intrek om so te kan afknyp. Net om deur ander se “demands” en die toegee daaraan platgeloop te word. Dit is ’n land waar rasbeheptheid diegene wat het en diegene wat nie het nie, erg veralgemeend in kassies laat beland oor wie “geregtig” is om te “demand” en wie nou maar weens velkleur uit die ekonomiese bus moet val. Of is dit net ’n (wit) Suid-Afrikaanse persepsie? Pas het ’n peiling in die VSA aan die lig gebring dat 51% van die Amerikaanse kiesers meen die ekonomie is onregverdig teenoor diegene wat hard werk. Byna 20% meen die ekonomie is hoegenaamd nie regverdig teenoor harde werkers nie. Net 13% meen die Amerikaanse ekonomie is baie regverdig teenoor harde werkers. Wat gebeur met ’n ekonomie waar die persepsie bestaan dat produktiwiteit nie die sleutel tot groei is nie? Dit raak soos ’n motor met ’n leë petroltenk, en gaan nêrens heen nie behalwe as dit op ’n ander parasiteer en rondgesleep word. Van die studente se eise was legitiem, ander ongrondwetlik. Nog groot gevegte lê voor en dit lyk of nog aansienlike verwoesting kan plaasvind voor sake weer normaliseer. Verwagtinge bly hemelhoog na oudpres. Nelson Mandela se belofte van “wasmasjiene vir almal”. Oplossings lê veel dieper as “demands”. Tersiêre onderrig sal bly struikel solank skoolonderrig in Suid-Afrika in weerwil van enorme spandering nie dienooreenkomstig presteer en lewer nie, En om dit te vermag moet Sadou in die bek geruk word, die onderwysvakbond wat vanoggend volgens Volksblad nie ’n snars vir onderwys omgee nie en net beding (“demand”) vir hoër lone. Hierteenoor is daar kommer of diegene wat graag hul grondwetlike regte wil uitoefen, soos die reg op moedertaalonderrig, selfs met “demands” daardie regte sal bly ontvang. Sommige analiste meen die studentebetogings was nie ’n aksie van anargie nie, maar ’n uitbreiding van demokrasie. Solank dit nie beteken dat hy wat die hardste “demand” nou die meeste voordeel uit hierdie “demokrasie” trek nie, waar daar boonop die (onbedoelde) afpersingspotensiaal is wat dinge handuit kan laat ruk.